Diari Oficial de la Generalitat Valenciana


Sumari del DOGV 3476, del 19-04-1999 (1999/3320)

ORDRE de 8 d'abril de 1999, de la Conselleria de Medi Ambient, per la qual es convoca el Premi d'Investigació i Tecnologia sobre Residus a la Comunitat Valenciana.
-------------------------------------------------------------------------------------------------------------------------------------------------------------------

### Dades del document

Número de DOGV
:   3476

Data del DOGV
:   19-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3320


Data del document
:   08-04-1999

Organisme emissor
:   Conselleria de Medi Ambient

Tipus de document
:   Ordre

Descriptors 

:   * investigació científica
    * premi cultural
    * eliminació de residus
    * distinció honorífica

ORDRE de 8 d'abril de 1999, de la Conselleria de Medi Ambient, per la qual es convoca el Premi d'Investigació i Tecnologia sobre Residus a la Comunitat Valenciana. [1999/X3320]
  
El Decret 36/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Medi Ambient, destaca com en el disseny de la política de gestió ambiental valenciana s'han tingut en compte els avanços principals produïts en els últims anys en la protecció del medi a nivell europeu, posant especial èmfasi en el caràcter horitzontal de les actuacions que s'han d'impulsar, amb especial atenció a la sensibilitat de la societat.
  
La Carta de les Nacionalitats i Regions Europees pel Medi Ambient, també denominada Carta de València, firmada el 21 de novembre de 1995, estableix que un dels principis bàsics de la política ambiental europea ha de ser l'acció coordinada de tots els nivells d'administració amb competències en la matèria per a aconseguir el màxim impacte social.
  
Per a aconseguir aquests objectius en l'àmbit de la Comunitat Valenciana, el Govern Valencià té present la importància que té contribuir a promoure i estimular les actuacions que es dirigisquen a la defensa del medi ambient, en sentit ampli.
  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Article 1. Objecte
  
Es convoca el Premi d'Investigació i Tecnologia sobre Residus de la Comunitat Valenciana per a recompensar iniciatives, individuals o col·lectives, que, en forma d'articles o treballs publicats, constituïsquen una contribució important a l'avanç de la ciència i la tecnologia dels residus.
  
Podran optar al premi treballs i articles realitzats a Espanya en els quals es donen a conèixer contribucions importants a l'avanç de la ciència i la tecnologia dels residus, apareguts en revistes tècniques i publicacions nacionals o internacionals de prestigi que es jutgen en consonància amb la temàtica del premi.
  
Article 2. Quantia del premi
  
Es concedirà un sol premi indivisible dotat amb 5.000.000 de pessetes (30.050,61 euros) a càrrec de la línia pressupostària 406/000/99, del capítol IV del programa 442.20 dels pressupostos de la Generalitat Valenciana per a 1999.
  
Article 3. Aspirants
  
Podran optar a la consecució d'aquest premi les persones físiques (individuals i col·lectives) i jurídiques, no exceptuades en el paràgraf segon d'aquest article, que hagen fet articles o treballs publicats durant el període comprés des de 1997 fins a la data de publicació d'aquesta ordre, que contribuïsquen a l'avanç de la ciència i tecnologia dels residus.
  
No podran optar al premi les investigacions o aportacions tecnològiques vinculades a una empresa pública o privada.
  
Article 4. Presentació de treballs i documentació
  
4.1. Haurà de presentar-se un exemplar de la revista en el qual apareix l'article o el treball que opta a la concessió del premi o bé fotocòpia d'aquest article en què apareguen les dades identificadores de la revista (número de la publicació, data de publicació, pàgina en què apareix l'article, etc.) Els treballs hauran de presentar-se en el Registre de la Conselleria de Medi Ambient, sítia al carrer Arquitecte Alfaro, 39 (València 46621), i s'indicarà en el sobre Premi d'Investigació i Tecnologia sobre Residus a la Comunitat Valenciana 1999, sense perjudici del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
4.2. Als treballs presentats caldrà adjuntar:
  
A) Sol·licitud formalitzada d'acord amb el model adjunt.
  
B) Declaració jurada de l'aspirant que acredite la no-vinculació de la investigació o aportació tecnològica amb la qual opta al premi a una empresa pública o privada.
  
Article 5. Termini de presentació
  
El termini de presentació de treballs i candidatures serà de 30 dies a partir de l'endemà de la publicació de la convocatòria en el Diari Oficial de la Generalitat Valenciana.
  
Article 6. Composició del jurat
  
El jurat estarà constituït per sis personalitats de relleu i pel conseller de Medi Ambient que el presidirà. Per a l'elecció d'aquest jurat el conseller disposarà de l'assessorament del comité organitzador del premi format per dues persones en representació de la Conselleria de Medi Ambient, una de l'empresa pública VAERSA i una persona del Club Espanyol dels Residus.
  
Actuarà com a secretari del jurat, amb veu però sense vot, un tècnic de la Conselleria designat a l'efecte pel president del jurat.
  
Tots els components del jurat tindran dret a vot.
  
Els acords s'adoptaran per majoria simple de vots de membres del jurat. Si es produeix empat, decidirà el vot del president.
  
El decisió del jurat serà inapel·lable.
  
El jurat podrà declarar desert el premi.
  
Article 7. Resolució
  
El conseller de Medi Ambient resoldrà aquesta convocatòria, en base al veredicte vinculant del jurat, i aquesta resolució posarà fi a la via administrativa.
  
El termini màxim per a dictar la resolució serà de dos mesos comptadors des de la data d'acabament del termini de presentació de treballs que es fixa en aquesta ordre.
  
Article 8. Recursos
  
1. Contra aquesta resolució, expressa o presumpta, dictada pel conseller de Medi Ambient, es pot interposar recurs contenciós administratiu en la forma, el termini i les condicions que determina la llei reguladora d'aquesta jurisdicció.
  
2. En tot cas, per a la interposició del recurs contra les resolucions presumptes caldrà que amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú modificat per la Llei 4/1999, de 13 de gener.
  
Article 9. Publicació i retirada de treballs
  
La resolució de la convocatòria serà publicada en periòdics de difusió autonòmica, com també en la seu dels serveis centrals i territorials de la Conselleria de Medi Ambient.
  
El lliurament del premi es farà en un acte públic convocat a l'efecte.
  
Els treballs presentats que no resulten premiats podran ser retirats de la Conselleria de Medi Ambient en el termini de tres mesos, després de publicada la resolució de la convocatòria i seran destruïts els que no siguen retirats en aquest termini.
  
Article 10. Obligacions dels premiats
  
1. Acceptar la totalitat de les bases de la convocatòria.
  
2. Assumir les actuacions de control financer que corresponen a la Intervenció General en relació amb el premi concedit.
  
3. Comunicar a la Conselleria de Medi Ambient l'obtenció d'ajudes per a aquesta finalitat, procedents de l'administració pública o d'ens públics o privats, segons el model adjunt.
  
Article 11. Pagament i justificació
  
El pagament de la totalitat de l'import es realitzarà una vegada el conseller haja dictat la resolució d'adjudicació del premi, i en la mesura que aquesta resolució comporta la conformitat a la justificació de les quantitats atorgades.
  
DISPOSICIONS FINALS
  
Primera
  
S'autoritza el secretari general de la Conselleria de Medi Ambient perquè dicte, dins de l'àmbit de les seues competències, les resolucions que calguen per a l'aplicació i el desenvolupament d'aquesta ordre.
  
Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 8 d'abril de 1999
  
El conseller de Medi Ambient,